༥༠༥༽༄། ། ཐག་ཆོད་དོན་གོ་ཚུགས་ཐུབ་པ་ཅི་བྱེད་ཆོས་དང་མཐུན་པ་དེ་སྙན་བརྒྱུད་ཡིན་ཞེས་པ། ། »» ན་མོ་གུ་རུ། སྙན་བརྒྱུད་རིན་པོ་ཆེ་དྲྭ་བ་སྡོམ་པ་ཞེས་བྱ་བ་དེ་འདི་ཡིན་ཏེ། དང་པོ་བྱམས་སྙིང་རྗེ་བྱང་ཆུབ་ཀྱི་སེམས་སྔོན་དུ་འགྲོ་བར་གལ་ཆེའོ། ། དེ་ནས་ལུས་བཅོས་པའི་གནད་ལྔ་ཚུལ་བཞིན་དུ་ཆུད་པ་ཡང་གལ་ཆེའོ། ། འདི་དང་མི་ལྡན་པ་ལ་ཡོན་ཏན་འབྱུང་བ་ག་ལ་སྲིད་དེ། དཔེར་ན་འཁྲུག་པ་འཐབ་པ་ལ་སོ་མཁར་ཞིག་པ་དང་འདྲའོ། ། དེ་ནས་ཡང་བྱང་ཆུབ་ཀྱི་སེམས་བསྐྱེད་དེ། འདི་མེད་ན་འབྲས་བུ་མི་འབྱུང་སྟེ། དཔེར་ན་ཤར་དུ་འགྲོ་བར་འདོད་པ་ལ་ནུབ་ཏུ་ཕྱིན་པ་དང་འདྲའོ། ། དེ་ནས་ཡང་དམིགས་པ་ལྷའི་སྐུ་བསྒོམ་སྟེ། འདི་མེད་ན་འཕྲིན་ལས་མི་འགྲུབ། དཔེར་ན་བུད་མེད་སྐྱེས་པ་དག་ཏུ་བརྫུས་པ་དང་ཡང་འདྲའོ། ། དེ་ནས་བླ་མ་བསྒོམ་སྟེ། འདི་མེད་ན་གདུང་བཅད་པ་རྒྱལ་པོའི་བུ་ཤི་བ་དང་འདྲའོ། ། དེ་ནས་དམིགས་མེད་བསྒོམ་པར་བྱ་སྟེ། འདི་མེད་ན་ལས་དབང་དུ་མི་འགྱུར་ཏེ། བཙན་པོ་སྲིད་ཉམས་པ་དང་འདྲའོ། ། དེ་ནས་བསྔོ་བ་བྱ་སྟེ། འདི་མེད་ན་ལས་ཆུད་ཟ་བ་གསེར་ཕྱེ་ས་ལ་བོ་བ་དང་འདྲའོ། ། འདི་རྣམས་བསྒོམ་པ་གལ་ཆེའོ། ། ལར་ལུས་ངག་ཡིད་གསུམ་དྲན་པས་བཟུང་བ་གལ་ཆེའོ། ། མཁས་པ་གང་ལ་ཡང་ཚོད་ཡོད་མ་བྱེད། རྨོངས་པ་གང་ལ་ཡང་བརྙས་པ་མི་བྱ། ལས་འབྲས་གང་ལ་ཡང་བསྐུར་བ་མི་གདབ། ངས་བྱས་དང་དྲིན་བརྩི་སུ་ལ་ཡང་མི་བྱ། རང་གའི་ཤེས་པ་བཙོན་དུ་མ་བཟུང་། བྱུང་ཚོར་གྱི་རྟོག་པ་ལ་མཚན་མར་མ་འཛིན། དོན་མེད་པའི་ཁ་རྦད་མ་ཆེ། ཐེ་ཚོམ་མ་ཤེས་པ་དོན་དང་མི་ལྡན། ཙབ་ཙུབ་མང་པོ་སྤྱོད་པ་མ་ཡིན། བཟང་ངན་དུ་ཕྱེ་ན་འབྲས་བུ་མི་འགྲུབ། ལར་ཚོད་ཟིན་ལ་མཐའ་ཆོད་པ། དོན་གོ་ལ་ཚུགས་ཐུབ་པ། ཅི་བྱེད་ཆོས་དང་མཐུན་པ་དེ་སྙན་བརྒྱུད་ཡིན་ནོ། ། ། ། ««